Bejaardes by sorgsentrum beroofArgieffoto Twee bejaardes is Vrydag in die vroeë oggendure in ŉ sorgsentrum in die Oos-Kaap beroof. Kol. Priscilla Naidu, polisiewoordvoerder, het gesê drie verdagtes het omstreeks 01:15 op die sorgsentrum in Walmer toegeslaan. “Die versorger, ŉ 34-jarige vrou, het harde geluide gehoor en is na die grondvloer om ondersoek in te stel,” het Naidu gesê. “Sy het op die verdagtes afgekom terwyl hulle besig was om die deur oop te breek. Die verdagtes was gewapen met ŉ mes en ŉ skroewedraaier en het die vrou oorweldig toe sy hulle probeer keer het.” Die verdagtes het op kontant aangedring waarna hulle na die twee bejaardes, wat geslaap het, se kamer gegaan het. “Die verdagtes het die vroue rondgestamp en aangerand voordat hulle met twee televisies en drie selfone op die vlug geslaan het,” het sy gesê. Die Walmer-polisie ondersoek ŉ saak van huisroof. Niemand is nog in verband met die voorval in hegtenis geneem nie.